b'\n_START_ARTICLE_\nUnica\n_START_SECTION_\nIzviri in pritoki\n_START_PARAGRAPH_\nGlavni izvir Unice se nahaja v zatrepni dolini na jugozahodu Planinskega polja pod strmo steno z vhodom v Planinsko jamo. Ima povpre\xc4\x8dni letni pretok 24 m\xc2\xb3/sek (minimum 0,3 m\xc2\xb3/sek, maksimum 100 m\xc2\xb3/sek). Po 1,5\xc2\xa0km se glavnemu toku iz velike zatrepne doline ob zaselku Malni pridru\xc5\xbeita dva pritoka. Malen\xc5\xa1\xc4\x8dica privre izpod skalne stene in je mo\xc4\x8dal kra\xc5\xa1ki obrh. Ta izvir dobiva vodo iz Raka, poleti pa delno tudi iz Javorni\xc5\xa1kega toka. Drugi pritok \xc5\xa0kratovka priteka iz izvirov pri ru\xc5\xa1evinah gradu Haasberg. Ta dobiva vodo iz Cerkni\xc5\xa1kega jezera in bruha le ob visokih vodah. V Malnih privrejo na dan vode, ki se med cerkni\xc5\xa1kim in piv\xc5\xa1kim krakom Ljubljanice zbirajo pod Javorniki, zato so izdaten vir pitne vode._NEWLINE_Pod Gr\xc4\x8darevcem na severozahodni strani polja izvirajo ob vi\xc5\xa1jih vodah tudi vode iz Hru\xc5\xa1ice in Hotenjskega podolja, ki se zdru\xc5\xbeijo v Unici. Ta vijuga po polju ter ponika ob severovzodnem robu polja.\n_START_SECTION_\nPonori\n_START_PARAGRAPH_\nOb vi\xc5\xa1jih vodah ponika v okrog 150 po\xc5\xbeiralnikih. Najve\xc4\x8d vode odteka v ponore Pod Stenami na severnem robu polja in po pribli\xc5\xbeno 10\xc2\xa0km dolgih podzemnih poteh ponovno pridejo na dan v izvirih Ljubljanice.\n_START_SECTION_\nPo\xc5\xbeiralniki Pod stenami\n_START_PARAGRAPH_\nPo\xc5\xbeiralnikov je ve\xc4\x8d, vendar po velikosti izstopata dva (katavatrona), ki so ju leta 1889 obzidali in prekrili z mre\xc5\xbeo. Poimenovali so jih Putickove \xc5\xa1tirne, po vodji melioracijskih del in raziskovalcu Ljubljanice Viljemu Puticku. V steno za po\xc5\xbeiralnikoma je vzidana plo\xc5\xa1\xc4\x8da, ki so ju postavili ob zaklju\xc4\x8dku del. Ponora sta danes tehni\xc4\x8dni spomenik in \xc5\xa1e vedno slu\xc5\xbeita svojemu namenu, saj prepre\xc4\x8dujeta zatrpavanje po\xc5\xbeiralnikov.\n_START_SECTION_\nMilav\xc4\x8devi klju\xc4\x8di\n_START_PARAGRAPH_\nVoda ponika tudi v pasu krednih apnencev na robu Planinskega polja jugovzhodno od Laz v  Milav\xc4\x8devih klju\xc4\x8dih. To so meandri na jugovzhodnem delu polja. V prepustnej\xc5\xa1ih plasteh se v notranjost izgubi ve\xc4\x8d kot tretjina reke.\n_START_SECTION_\nPoplavljanje\n_START_PARAGRAPH_\nUnica ve\xc4\x8dkrat na leto poplavi Planinsko polje. Za prepre\xc4\x8devanje poplav so na ve\xc4\x8d mestih spremenili potek struge Unice, ob robu polja o\xc4\x8distili, raz\xc5\xa1irili in obzidali veliko po\xc5\xbeiralnikov. Najve\xc4\x8d del je bilo opravljenih pod vodstvom Viljema Puticka. Zamisel o akumulaciji vode na polju za hidroelektrarno ni bila nikoli uresni\xc4\x8dena. Minimalni dotok vode na polje je okrog 1,5 m\xc2\xb3/sek, srednji 23 m\xc2\xb3/sek, maksimalni je ocenjen na 100\xe2\x80\x93120 m\xc2\xb3/sek, ponori pa lahko odvajajo le okrog 60 m\xc2\xb3/sek. Poplave trajajo do 2 meseca na leto, voda naraste ponekod do 10 m, koli\xc4\x8dina poplavne vode pa je okrog 40 milijonov m\xc2\xb3. Najpogostej\xc5\xa1i ribji vrsti v reki sta lipan in postrv.'